《结交行送武之文》
元代·王冕

江南野人毛发古，骑牛读书无一侣。白眼遥看泰华云，赤脚冷濯沧浪雨。

长安小儿不足数，论文忽有东平武。武君胸中气峥嵘，呼吸云梦吞沧溟。

笔底春秋决王伯，坐探今古无馀情。青青扬舟渡淮海，江山秀色遥相待。

雄文卷尽九江碧，新诗写出庐山翠。西南五老青未了，倏忽骑云过蓬岛。

脱略不作公子行，随我骑行踏芳草。人怪我颜何丑老，自觉无人可同调。

梅花明月柳花云，独对青山发长啸。武君过我笑我痴，话言时复投其机。

柴床卧听夜雨落，草窗坐看秋萤飞。凄凉饮尽客中味，君知我知谁复知。

今年丙子旱太苦，江南万里皆焦土。老羸饿死壮者逃，硕鼠欺人暴如虎。

武君平生多抱负，对此如何可轻举？武君武君善调护，慎勿轻身学巢许。

秋风昨日吹大荒，草木黄落雁南翔。浩然归兴不可降，严君五马一马黄。

大兄亦受七品郎，况是迁官归故乡。可知闾里生辉光，我穷衣袖露两肘。

回视囊蓖无一有，送君不劝阳关酒。长歌但折江上柳，丈夫有志当自持。

不须重此生别离，泪不为此生别滋。天南天北同襟期，明年平原芳草绿。

试弓好射衔花鹿，有怀若问山阴竹，中天亦有南飞鹄。

作者简介：王冕（1310年～1359年），字元章，号煮石山农，亦号食中翁、梅花屋主等，浙江省绍兴市诸暨枫桥人，元朝著名画家、诗人、篆刻家。他出身贫寒，幼年替人放牛，靠自学成才。有《竹斋集》3卷，续集2卷。一生爱好梅花，种梅、咏梅，又攻画梅。所画梅花花密枝繁，生意盎然，劲健有力，对后世影响较大。存世画迹有《南枝春早图》《墨梅图》《三君子图》等。能治印，创用花乳石刻印章，篆法绝妙。《明史》有传。